### NN 28/2016 (30.3.2016.), Rješenje Ustavnog suda Republike Hrvatske broj: U-I-3101/2014 i dr. od 15. ožujka 2016.

USTAVNI SUD REPUBLIKE HRVATSKE

811

Ustavni sud Republike Hrvatske, u sastavu Jasna Omejec, predsjednica, te suci Mato Arlović, Marko Babić, Snježana Bagić, Slavica Banić, Mario Jelušić, Antun Palarić, Aldo Radolović, Duška Šarin i Miroslav Šeparović, odlučujući u postupku za ocjenu suglasnosti zakona s Ustavom Republike Hrvatske (»Narodne novine« broj 56/90., 135/97., 113/00., 28/01., 76/10. i 5/14.), na sjednici održanoj 15. ožujka 2016. donio je

RJEŠENJE

I. Obustavlja se postupak za ocjenu suglasnosti s Ustavom Obiteljskog zakona (»Narodne novine« broj 75/14.).

II. Utvrđuje se da je rješenje Ustavnog suda Republike Hrvatske broj: U-I-3101/2014 i dr. od 12. siječnja 2015., objavljeno u »Narodnim novinama« broj 5/15., prestalo važiti 1. studenoga 2015., danom stupanja na snagu Obiteljskog zakona (»Narodne novine« broj 103/15.).

III. Ovo rješenje objavit će se u »Narodnim novinama«.

Obrazloženje

1. Hrvatski sabor je na sjednici održanoj 6. lipnja 2014. donio Obiteljski zakon koji je objavljen u »Narodnim novinama« broj 75 od 20. lipnja 2014. (u daljnjem tekstu: ObiZ/14).

2. Prijedloge za pokretanje postupka za ocjenu suglasnosti ObiZ-a/14 s Ustavom podnijeli su sljedeći predlagatelji:

– Ines Bojić, Vesna Jurički, Eleonora Katić, Ljubica Matijević Vrsaljko, Sanja Matovina Lulić, Teuta Palčić, Nataša Pećarević, Tanja Petković Gregurek i Udruga B.a.b.e. – Budi aktivna, Budi emancipiran, svi iz Zagreba (u daljnjem tekstu: predlagateljica Bojić i dr.) podnijele su zajednički »Prijedlog za pokretanje postupka za ocjenu suglasnosti zakona s Ustavom i Međunarodnim ugovorom« u kojem su osporile članke 2., 7., 9., 32., 45., 46. stavke 1. i 2., 49., 59., 61., 63. stavak 2., 64. stavak 1. točku 3., 84. stavke 4. i 5., 85. stavak 1., 88. stavke 1. i 2., 95. stavke 2. i 3., 104. stavke 3. i 4., 105. stavak 3., 108., 109., 126., 143., 191. stavak 1., 236. stavak 7., 240. stavke 1. i 3., 290., 320. stavak 2., 324., 344., 360., 416. stavak 2., 418. stavak 2., 456. – 458., 460., 461. – 469., 478., 485., 487., 544., 563. i 560. ObiZ-a/14 (U-I-3101/2014);

– Petar Marija Radelj iz Zagreba (u daljnjem tekstu: predlagatelj Radelj) podnio je prijedlog za pokretanje postupka za ocjenu suglasnosti s Ustavom članaka 562. i 563. ObiZ-a/14, s prijedlogom za privremenu mjeru (U-I-3173/2014);

– Davor Gjurašin iz Zagreba (u daljnjem tekstu: predlagatelj Gjurašin) podnio je prijedlog za pokretanje postupka za ocjenu suglasnosti s Ustavom članka 401. stavka 1. i članka 402. stavaka 2. i 3. ObiZ-a/14 (U-I-3264/2014);

– Pavao Škare, odvjetnik iz Zagreba (u daljnjem tekstu: predlagatelj Škare) podnio je prijedlog za pokretanje postupka za ocjenu suglasnosti s Ustavom članka 20. stavka 5. ObiZ-a/14 (U-I-6341/2014);

– Saša Čajić, osobno i kao zakonski zastupnik mldb. Sare Čajić i mldb. Viktora Čajića iz Zagreba (u daljnjem tekstu: predlagatelj Čajić i dr.), podnio je prijedlog za pokretanje postupka za ocjenu suglasnosti s Ustavom članka 360. ObiZ-a/14 (U-I-6401/2014);

– Udruga »U ime obitelji« iz Zagreba, koju zastupa predsjednik Udruge Lino Zonjić, (u daljnjem tekstu: predlagateljica »U ime obitelji«) podnijela je prijedlog za pokretanje postupka za ocjenu suglasnosti s Ustavom članaka 2., 11., 28., 37., 49., 59., 61. stavka 3., 63. stavka 2., 64. stavka 1., 65., 69. stavka 6., 84. stavka 5., 88. stavka 2., 90., 95. stavka 3., 100., 102. stavka 1. točke 2., 105. stavka 6., 107. stavka 1., 109., 117. stavka 2., 122., 125. stavka 3., 126., 134., 143., 152., 154., 155., 170., 176. stavka 1., 190. stavka 1., 191., 212. stavka 4., 225. stavka 3., 234. stavka 2., 235. stavka 3., 236. stavka 7., 240. stavka 1., 290. stavaka 2. i 3., 291. stavka 1., 305. stavka 4., 320. stavka 3., 331 – 344., 360., 461., 491. stavka 3., 544. – 550, 562. i 563. ObiZ-a/14 (U-I-6541/2014);

– Marin Domjanović iz Zagreba (u daljnjem tekstu: predlagatelj Domjanović) podnio je prijedlog za pokretanje postupka za ocjenu suglasnosti s Ustavom članaka 11. stavaka 1., 2. i 3., 28., 35., 37., 61. stavka 2., 65. stavka 4., 68. stavka 2., 69. stavka 6., 71., 78., 58., 82. stavka 1., 395., 32., 46., 52., 96., 100, 106., 133., 157., 162., 189., 213., 311., 316., 326., 329., 332., 480., 483., 490., 100. stavak 1. točka 1., 102. stavaka 3. i 4., 117., 126., 130. stavka 2., 359., 171., 175. stavka 1., 225. stavka 3., 116., 236., 241., 277., 280, 281., 283., 290. stavaka 2. i 3., 303., 305. stavka 3., 306., 325. stavka 1., 332., 460. i 467. ObiZ-a/14 (U-I-6701/2014);

– Boro Rajić i Tomislav Kasalo, odvjetnici iz Splita (u daljnjem tekstu: predlagatelji Rajić i Kasalo) podnijeli su prijedlog za pokretanje postupka za ocjenu ustavnosti članaka 14. stavka 4., 20. stavka 5., 26. stavka 2., 28., 45. stavka 3., 46., 49. stavka 3., 51., 64. stavka 1. točke 1., 143., 185., 193., 326., 332., 358., 368., 373., 374. stavka 2., 376., 408. i 433. ObiZ-a/14 (U-I-6907/2014);

– Danko Jurišić, odvjetnik iz Zagreba (u daljnjem tekstu: predlagatelj Jurišić) podnio je prijedlog za pokretanje postupka za ocjenu suglasnosti s Ustavom članaka 50. stavka 2. i 303. stavka 1. ObiZ-a/14 (U-I-7133/2014).

3. Ustavni sud je na sjednici održanoj 12. siječnja 2015. donio rješenje broj: U-I-3101/2014 i dr., koje je objavljeno u »Narodnim novinama« broj 5 od 16. siječnja 2015. Izreka rješenja glasi:

»I. Pokreće se postupak za ocjenu suglasnosti s Ustavom Obiteljskog zakona ('Narodne novine' broj 75/14.).

II. Na temelju članka 45. Ustavnog zakona o Ustavnom sudu Republike Hrvatske ('Narodne novine' broj 99/99., 29/02. i 49/02. – pročišćeni tekst) do donošenja konačne odluke Ustavnog suda Republike Hrvatske o suglasnosti s Ustavom Obiteljskog zakona ('Narodne novine' broj 75/14.) privremeno se obustavlja izvršenje svih pojedinačnih akata i radnji koje se poduzimaju na osnovi Obiteljskog zakona ('Narodne novine' broj 75/14.).

III. Na temelju članka 31. stavka 5. Ustavnog zakona o Ustavnom sudu Republike Hrvatske ('Narodne novine' broj 99/99., 29/02. i 49/02. – pročišćeni tekst), do donošenja konačne odluke Ustavnog suda Republike Hrvatske iz točke II. izreke ovog rješenja primjenjuje se Obiteljski zakon ('Narodne novine' broj 116/03., 17/04., 136/04., 107/07., 57/11., 61/11. i 25/13.).

IV. Ovo rješenje objavit će se u 'Narodnim novinama'.«

4. Hrvatski sabor je na sjednici održanoj 18. rujna 2015. donio novi Obiteljski zakon koji je objavljen u »Narodnim novinama« broj 103 od 28. rujna 2015. (u daljnjem tekstu: ObiZ/15).

5. Članci 561. i 562. ObiZ-a/15 glase:

»Članak 561.

Danom stupanja na snagu ovoga Zakona prestaje važiti Obiteljski zakon ('Narodne novine', broj 75/14. i 5/15.).

Članak 562.

Ovaj Zakon objavit će se u 'Narodnim novinama', a stupa na snagu 1. studenog 2015.«

5.1. Sukladno tome, ObiZ/14, koji su predlagatelji osporili, prestao je važiti stupanjem na snagu ObiZ-a/15, to jest 1. studenoga 2015.

6. Članak 57. Ustavnog zakona o Ustavnom sudu Republike Hrvatske (»Narodne novine« broj 99/99., 29/02. i 49/02. – pročišćeni tekst; u daljnjem tekstu: Ustavni zakon) u mjerodavnom dijelu glasi:

»Članak 57.

(1) U slučaju da je postupak za ocjenu suglasnosti zakona s Ustavom ... pokrenut pred Ustavnim sudom, a taj zakon ... nadležno tijelo ... izmijeni prije okončanja postupka pred Ustavnim sudom, Ustavni sud dovršit će pokrenuti postupak.

(...)«

Ustavni sud je rješenjem broj: U-I-3101/2014 i dr. od 12. siječnja 2015. pokrenuo postupak za ocjenu suglasnosti s Ustavom ObiZ-a/14 (točka I. izreke rješenja), zatim je na temelju članka 45. Ustavnog zakona privremeno obustavio izvršenja svih pojedinačnih akata i radnji koje se poduzimaju na osnovi ObiZ-a/14 (točka II. izreke rješenja) te je pozivom na članak 31. stavak 5. Ustavnog zakona odredio primjenu Obiteljskog zakona (»Narodne novine« broj 116/03., 17/04., 136/04., 107/07., 57/11., 61/11. i 25/13.) do donošenja konačne odluke Ustavnog suda o prigovorima predlagatelja.

Budući da je osporeni ObiZ/14 nadležno tijelo (u konkretnom slučaju Hrvatski sabor) izmijenilo na način da je donijelo ObiZ/15 prije okončanja postupka koji je Ustavni sud pokrenuo rješenjem broj: U-I-3101/2014 i dr. od 12. siječnja 2015., Ustavni sud utvrđuje da se ovaj postupak dovršava njegovom obustavom (članak 57. stavka 1. Ustavnog zakona).

6.1. Stoga je riješeno kao u točki I. izreke ovog rješenja.

7. Ustavni sud utvrđuje da je rješenje Ustavnog suda broj: U-I-3101/2014 i dr. od 12. siječnja 2015., objavljeno u »Narodnim novinama« broj 5/15., prestalo važiti 1. studenoga 2015., danom stupanja na snagu ObiZ-a/15 (točka II. izreke).

8. Točka III. izreke ovog rješenja temelji se na članku 29. stavku 1. Ustavnog zakona.

USTAVNI SUD REPUBLIKE HRVATSKE

Broj: U-I-3101/2014

U-I-3173/2014

U-I-3264/2014

U-I-6341/2014

U-I-6401/2014

U-I-6541/2014

U-I-6701/2014

U-I-6907/2014

U-I-7133/2014

Zagreb, 15. ožujka 2016.

Predsjednica

dr. sc. Jasna Omejec, v. r.